Ir-raġel kien allega li ġie msawwat mill-Pulizija Nhar is-6 ta’ Settembru, 2016, il-Pulizija mit-taqsima tal-Affarijiet Interni rċeviet rapport, fejn raġel allega li ġie msawwat minn tliet Pulizija waqt li kien qiegħed ġewwa Ħal Għaxaq. Fuq din l-informazzjoni l-Pulizija investigat dawn l-akkużi fejn minn investigazzjonijiet illi saru rriżulta li r-raġel kien qiegħed jagħmel allegazzjonijiet foloz. Għaldaqstant huwa ġie akkużat talli bil-ħsieb li jagħmel ħsara fuq it-tliet Pulizija, akkuzahom quddiem awtorità kompetenti b’reat, filwaqt li kien jaf li dawk il-persuni huma innoċenti fost akkużi oħra. Illum, ir-raġel li għandu 38 sena u residenti Ħal Għaxaq instab ħati u ngħata sentenza ta’ 6 xhur priġunerija sospiżi għal sena. Il-prosekuzzjoni f’dan il-każ ġiet immexxija mill-Ispettur Justin Camilleri.